Death Race for Love

Death Race for Love on yhdysvaltalaisen rap-artisti Juice Wrldin toinen studioalbumi ja viimeinen hänen elinaikanaan julkaistu albumi. Sen julkaisivat 8. maaliskuuta 2019 Grade A Productions ja Interscope Records. Albumi yhdistää emo rappia, trappia ja rockin piirteitä, ja sen sanoitukset käsittelevät muun muassa ihmissuhteita ja päihteiden käyttöä.

Albumin tuotannosta vastasi useita tuottajia, kuten Nick Mira, Hit-Boy ja Boi-1da, ja albumilla vierailevat artistit Brent Faiyaz, Clever ja Young Thug. Julkaisunsa jälkeen albumi nousi Billboard 200 -listan kärkeen, ja singlet ”Robbery” ja '”Hear Me Calling” menestyivät Billboard Hot 100 -listalla. Albumin kansikuvaa inspiroi Twisted Metal -videopelisarja.

 Musiikki 

Albumi jatkaa Juice Wrldin aiemmin vakiinnuttamaa melodista ja tunteisiin painottuvaa trap-tyyliä, mutta sisältää myös uusia tuotannollisia ja tyylillisiä ratkaisuja. Mediassa on mainittu, että albumin yhtenä tarkoituksena on ollut todistaa, että Juice Wrld ei ole yhden hitin artisti, vaan pystyy jatkamaan kaupallista ja taiteellista menestystään ”Lucid Dreamsin” jälkeen.  Juice Wrld kertoi Rolling Stonen haastattelussa pyrkineensä monipuolisuuteen. Hänen mukaansa albumilla kuuluu rock- ja emo-vaikutteita ja tavoitteena oli tehdä musiikkia erilaisiin ympäristöihin ja tunnelmiin, kuten klubeille, tanssitapahtumiin ja rauhallisiin hetkiin. Juice Wrld työskenteli albumia varten uusien yhteistyökumppanien kanssa laajentaakseen aiempaa emo rap -painotteista musiikkia erilaisilla tyylikokeiluilla. Albumin monipuolistamisessa tärkeä rooli oli Interscope Recordsin Aaron “Dash” Sherrodilla, joka toi projektiin uusia tekijöitä.

Rolling Stonen mukaan albumilla keskeisiä elementtejä ovat kitara, ihmissuhdeongelmia käsittelevät sanoitukset ja tunteellinen laulutapa. Albumilla esiintyy viitteitä spontaaniudesta. Esimerkiksi kappaleen ”Robbery” alussa Juice Wrld juo juomaa, ja kappaleessa ”Feeling” hän kertoo sen olevan yhden otoksen kappale. Albumin avaava ”Empty”, jonka tuotti Nick Mira, toimii jatkumona ”Lucid Dreamsille”. Kappaleessa kitara on korvattu pianolla, ja sen sanoituksissa käsitellään identiteetin etsimistä ja sisäistä tyhjyyden tunnetta. Päihteiden käyttö ja tunne-elämän ristiriidat nousevat esiin myös kappaleissa ”Maze” ja ”Robbery”. Kappale ”Fast” käsittelee varallisuuden ja onnellisuuden välistä ristiriitaa ja ”HeMotions” rakkauteen liittyvää riippuvuutta.

”Hear Me Calling” edustaa kevyempää ja tanssillista tyyliä, ja sen sanoitukset keskittyvät parisuhteeseen. Samankaltaisia romanttisia teemoja esiintyy kappaleissa ”Desire” ja ”She’s the One”. Hit-Boyn tuotanto antaa Juice Wrldille mahdollisuuden esitellä rap-taitojaan, kuten kappaleissa ”Out My Way” ja ”Big”, joissa käsitellään muun muassa mainetta, identiteettiä ja itsevarmuutta. ”Big” sisältää soul-vaikutteita, kun taas albumin pisin kappale ”The Bees Knees” sisältää selkeän tyylin vaihdoksen ja jakautuu rakenteellisesti kahteen osaan. Jälkimmäisen tuotannossa oli mukana myös No I.D.

Joissakin kappaleissa ilmaisu on aiempaa aggressiivisempaa. Kappaleessa ”Syphilis” Juice Wrld yrittää imitoida Ski Mask the Slump Godin ja XXXTentacionin huutamistyyliä. ”Make Believe” sisältää viittauksen Eminemin kappaleeseen ”Stan”, ja siinä käsitellään fiktiivistä ja väkivaltaista fantasiaskenaariota, jossa kertoja reagoi sydänsuruun äärimmäisellä tavalla. 

Albumilla esiintyvät vierailevina artisteina Brent Faiyaz (”Demonz”), Young Thug (”On God”) ja Clever (”Ring Ring”), jotka tuovat vaihtelua albumin äänimaailmaan ja tyylilliseen kokonaisuuteen.

 Äänitykset 
Suurin osa kappaleista äänitettiin vain muutamalla otolla. Albumin kesto on 72 minuuttia, mikä teki siitä Juice Wrldin siihen asti pisimmän julkaisun. Artistin mukaan suuri kappalemäärä oli tietoinen valinta, jolla pyrittiin tarjoamaan kuulijoille mahdollisimman paljon materiaalia. Juice Wrld on väittänyt, että koko albumi on freestyleä, eli mitään ei olisi kirjoitettu etukäteen. Hän myös sanoi, että albumin kappaleet oli tehty enimmäkseen noin kolmen päivän aikana ja että hänellä olisi videotodisteet väitteidensä tueksi. Tuottaja Rvssianin mukaan Juice Wrld aloitti laulamisen usein kuunneltuaan kappaleen musiikkia muutaman sekunnin ajan ja loi kappaleet suoraan studiossa ilman erillistä kirjoitusvaihetta. Hit-Boy on sanonut, että kappaleet ”HeMotions” ja ”Big” valmistuivat saman istunnon aikana noin 45 minuutissa. Osa kappaleista äänitettiin ennen tammikuuta 2019, kuten ”Robbery” ja ”Ring Ring”. 

Tuotannosta vastasi laaja joukko tuottajia, joihin kuuluivat muun muassa Hit-Boy, Nick Mira, Purps, Boi-1da ja Frank Dukes. Juice Wrldin pitkäaikainen yhteistyökumppani Mira sekä Purp tuottivat albumin pääsinglet ”Robbery” ja ”Hear Me Calling” sekä yhteensä kahdeksan kappaletta. Boi-1da tuotti kappaleet ”Maze” ja ”Make Believe” ja Frank Dukes kappaleen ”Fast”. Hit-Boy teki yhteistyötä Juice Wrldin kanssa albumia varten noin kahden viikon ajan tammikuussa 2019. He tekivät noin 20 kappaletta, joista viisi päätyi albumille.

 Kansikuva 
pienoiskuva|Death Race for Love -albumin takakansi.
Albumin kansikuvaa inspiroi Twisted Metal -videopelisarjaa. Kannen ilme oli edellistä Goodbye & Good Riddance -albumia realistisempi mutta jatkoi autoaiheista teemaa. Juice Wrld on kertonut Twisted Metalin olleen osa hänen lapsuuttaan. Kansikuvassa lukee PlayStation-tekstin sijaan Juice Wrld.

 Julkaisu 
Juice Wrld ilmoitti tulevasta albumistaan 7. helmikuuta 2019 Twitterissä. Albumin ensimmäinen single "Robbery" julkaistiin 13. helmikuuta 2019 ja musiikkivideo seuraavana päivänä. Musiikkivideossa kuvataan tuskaa nähdessään entisen rakastetun menevän naimisiin toisen kanssa. Juice Wrld juo Hennessy-konjakkia koko häiden ajan, polttaa lopulta koko seremonian ja pakenee taksilla pois. ja se sijoittui Billboard Hot 100 -listalla sijalle 27. Albumin toinen single "Hear Me Calling" julkaistiin 1. maaliskuuta 2019, ja se sijoittui Billboard Hot 100 -listalla sijalle 38. Albumin virallinen kappalelista julkistettiin 4. maaliskuuta 2019. Albumi julkaistiin 8. maaliskuuta 2019, ja se nousi Billboard 200 -listan ensimmäiseksi. Siitä tuli Juice Wrldin ensimmäinen listaykkösalbumi. Albumin julkaisun yhteydessä avattiin verkkosivusto, jossa myytiin albumiin liittyviä tuotteita. Albumin mainostamiseksi Juice Wrld esitti kappaleen ”Hear Me Calling” The Tonight Show Starring Jimmy Fallon -ohjelmassa 8. huhtikuuta 2019. Juice Wrld myös ilmoitti 30 esityksen A Death Race For Love -kiertueesta, joka alkoi 25. huhtikuuta 2019 Vancouverissa ja loppui 8. kesäkuuta 2019 Dallasissa. 

 Vastaanotto 

Death Race for Love sai kriitikoilta vaihtelevan vastaanoton. Arvosteluja kokoavassa Metacriticissa albumi sai keskiarvoksi 61/100 perustuen 11 arvioon. 

NME:n Thomas Hobbs antoi albumille neljä tähteä viidestä. Hobbsin mukaan albumi vakiinnutti Juice Wrldin aseman yhtenä rapin kiinnostavimmista uusista tähdistä. Pitchforkin Alphonse Pierre kirjoitti, että osa sanoituksista on heikkoja, mutta sitten ne jäävät soimaan päähän ja muuttuvat lopulta hyviksi. HipHopDX:n Scott Glaysher antoi arvosanaksi 3,9/5 ja totesi, että tyylilajeja yhdisteleviä albumeita on vaikea toteuttaa onnistuneesti, minkä vuoksi Juice Wrld ansaitsee tunnustusta.  

The Guardianin Kate Hutchinson huomautti albumin sisältävän vähän vierailevia artisteja mutta runsaasti synkkäsävyisiä kappaleita ja antoi arvosanaksi 3/5. Rolling Stonen Danny Schwartz kirjoitti 3,5 tähden arviossaan, että albumi onnistui todistamaan ”Lucid Dreamsin” menestyksen olleen muutakin kuin sattumaa. Hänen mukaansa kappaleet, kuten ”Fast”, ”Ring Ring” ja ”Hear Me Calling”, tasapainottelevat raa’an karisman ja syvän ahdistuksen välillä, mutta 22 kappaleen ja 72 minuutin mittaisena kokonaisuus voi alkaa toistaa itseään. Allmusicin Fred Thomasin mielestä monet kappaleet venyvät liikaa eivätkä muodosta tyylillisesti yhtenäistä kokonaisuutta. Hän antoi albumille 2,5 tähteä.

 Kappaleet 

 Muut tekijät 
 Max Lord – äänitys
 Colin Leonard – masterointi
 Jaycen Joshua – miksaus
 Lil Bibby – miksaus
 Rich Keller – miksaus
 Manny Marroquin – miksaus
 Jacob Richards – avustaja
 Rashawn McLean – avustaja
 Mike Seaberg – avustaja

 Kaupallinen menestys 

 Listasijoitukset 
 Lista (2019) Korkeinsijoitus Alankomaat 4 Australia 8  Belgia 15  Irlanti 9 Iso-Britannia 12 Italia 51 Itävalta 13 Norja 6 Ranska 52 Ruotsi 4 Saksa 32 Suomi 7 Sveitsi 16 Tanska 4 Uusi-Seelanti 4 Yhdysvallat 1

 Sertifiointi 
AlueSertifikaatio Australia kultaa Iso-Britannia platinaa Puola platinaa Tanska 2x platinaa Uusi-Seelanti 2x platinaa Yhdysvallat 2x platinaa

 Lähteet 

 Aiheesta muualla 


Luokka:Vuoden 2019 albumit
Luokka:Juice Wrldin albumit